Sanral se kredietgradering bevestigDie kredietgradering van die Suid-Afrikaanse Nasionale Padagentskap (Sanral) is deur die graderingsagentskap, Moody’s Investors Service, bevestig. Die Business Report het Maandag berig dat Sanral se kredietgradering sedert Februarie verlede jaar drie keer afwaarts aangepas is en dat dit in September onder hersiening geplaas is vir ŉ moontlike verdere negatiewe aanpassing. Moody’s het Vrydag, ná die implementering van die e-tolstelsel op Gauteng se snelweë, Sanral se kredietgradering bevestig, maar die negatiewe vooruitsig behou. Die negatiewe vooruitsig hou met die operasionele risiko’s ten opsigte van die insameling van e-tolgeld verband. Sanral se kredietgraderingsvooruitsigte weerspieël die negatiewe vooruitsig op die Suid-Afrikaanse regering se huidige gradering. – SAPA